<classify> WATU wawili wamekufa na wengine watano wamelazwa katika Hospitali ya Rufaa ya KCMC na Kilema wilayani Moshi mkoani Kilimanjaro, baada ya kula nyama inayodaiwa kuwa na vimelea vya ugonjwa wa kimeta.Aidha, watu 97 wanahofiwa kupata ugonjwa huo katika kijiji cha Kilema baada ya kula nyama inayodaiwa kuwa na maambukizi hayo.Akitoa taarifa katika kikao cha Baraza la Madiwani wa Halmashauri ya Moshi, Mganga Mkuu wa halmashauri hiyo, Dk Alex Kazula aliwataka wananchi kuchukua tahadhari dhidi ya ugonjwa huo.Alisema walipokea taarifa wiki iliyopita kuwa kulikuwa na wagonjwa saba katika vijiji vya Lekule, Kondeni, Darajani na Kanji, ambapo wawili wamefariki dunia, watatu wamelazwa Hospitali ya KCMC na wawili Hospitali ya Kilema.Tumechukua sampuli na kupeleka katika sehemu ya utafiti KCMC na kwa sasa tunasubiri majibu, lakini wagonjwa wote walikuwa na viashiria vyote vya ugonjwa wa kimeta, tunasubiri majibu ya maabara kuthibitisha, alisema.Alisema tayari wameanza kuchukua hatua za awali ikiwa ni pamoja na kutoa dawa kwa watu 97 wanaosadikiwa kula nyama yenye maambukizi na kusimamia mazishi ya watu wote waliofariki kwa ugonjwa huo.Aidha, aliwataka wananchi waepuke kula nyama ambazo hazijapimwa na wataalam wa mifugo. Daktari wa Mifugo katika halamashauri hiyo, Walter Marandu alisema wamepeleka nakala za matangazo ya kukataza kusafirisha mifugo kwenda sehemu nyingine ili kuepuka kuenea kwa ugonjwa huo.Diwani wa Kahe Mashariki, Kamili Mmbando alisema ni lazima madiwani washirikiane na idara ya afya, watendaji wakata na wenyeviti, kuhakikisha wanatoa elimu kuhusu kijihadhari na ugonjwa huo na kuangalia jinsi ya kuudhibiti.Hivi karibuni ugonjwa huo uliibuka katika wilaya ya Rombo mkoani hapa na kusababisha vifo vya watu watano na ngombe 21.  <topic>: KITAIFA 